**Süsteemihalduri**

**GAASI ÜLEKANDEVÕIMSUSE JAOTAMISE JA ÜLEKOORMUSE JUHTIMISE METOODIKA**

**NING**

**TINGIMUSED PIIRIÜLESELE TARISTULE JUURDEPÄÄSUKS**

Esitamiseks avalikule konsultatsioonile

[1. Üldsätted 2](#_Toc436729482)

[2. Mõisted 2](#_Toc436729483)

[3. Sisend-väljund punktides võimsuse kasutamise ning piiriülesele taristule juurdepääsu tingimused kolmandatele isikutele 3](#_Toc436729484)

[4. Ülekandevõimsuse jaotamise metoodika 3](#_Toc436729485)

[5. Lepingulise ülekoormuse juhtimise metoodika 5](#_Toc436729486)

[6. Füüsilise ülekoormuse juhtimise metoodika ja võimsuse piiramise tingimused 6](#_Toc436729487)

[7. Kasutatud võimsuse koguse selgitus ja arveldamine 7](#_Toc436729488)

[8. Süsteemihalduri õigused ja kohustused 7](#_Toc436729489)

[9. Turuosalise õigused ja kohustused 8](#_Toc436729490)

# Üldsätted

## Käesolevad „Gaasi ülekandevõimsuse jaotamise ja ülekoormuse juhtimise metoodika ning tingimused piiriülesele taristule juurdepääsuks“ (edaspidi: Metoodika) määrab kindlaks süsteemihalduri ja turuosalise (edaspidi eraldi nimetatud ka: pool ja koos: pooled) õigused ja kohustused Eesti ülekandesüsteemi asjaomaste punktide ülekandevõimsuse jaotamisel, reserveerimisel ja järelkauplemisel ning ülekoormusega tegelemisel. Metoodika sätestab ka tingimused piiriülesele taristule juurdepääsuks.

## Metoodika on koostatud maagaasiseaduse § 16 lõike 1 punktis 21 ja § 22 lõikes 151 sätestatud alusel ning korras võttes arvesse Euroopa Parlamendi ja nõukogu määruses (EÜ) nr 715/2009 sätestatud eesmärke..

## Metoodika on koostatud pärast konsulteerimist turuosalistega, arvestades siseriiklikku ja piirkondlikku turu eripära, kus ülekandesüsteemis ei esine tavarežiimil lepingulist ega füüsilist ülekoormust.

## Metoodika kehtib seni, kuni Balti riikide süsteemihaldurid on kehtestanud ühtsed reeglid kuid mitte kauem, kui Eesti-Soome vahelise gaasiühenduse Balticconnectori kasutuselevõtuni.

## Metoodika on avaldatud süsteemihalduri veebilehel eesti ja inglise keeles. Vaidluste korral lähtutakse eesti keelsest sõnastusest.

# Mõisted

## Tüüptingimustes kasutatakse mõisteid õigusaktides sätestatud tähenduses või alljärgnevas tähenduses:

## **katkestatav võimsus** on maagaasi ülekandevõimsus, mille kasutamise võib süsteemihaldur katkestada vastavalt lepingus sätestatud tingimustele;

## **kindel võimsus** on süsteemihalduri poolt lepingu kohaselt katkestamatuna tagatav maagaasi ülekandevõimsus;

## **pro-rata meetod on** gaasi võimsuse jaotamise põhimõte, kus vaba võimsus jaotatakse reserveerimisavalduse esitanud turuosaliste vahel proportsionaalselt vastavalt taotletud võimsusele;

## **päevasisene võimsus** on võimsus, mida pakutakse ja jaotatakse samal päeval pärast päev- ette võimsuse jaotamise perioodi lõppemist;

* 1. **järgmise päeva võimsus** on võimsus, mille jaotamine toimub gaasipäevale eelneval päeval;
	2. **võimsuse jaotamine** on süsteemihalduri poolt kasutatavad usaldusväärsed, efektiivsed, ja turuosaliste vajadustele vastavad põhimõtted asjaomastes sisend-väljund punktides võimsuse jagamiseks turuosaliste vahel;

## **veebirakendus** on veebipõhine tehniline lahendus bilansiplaanide esitamiseks, võimsuse reserveerimiseks ja informatsiooni (sh võimsustega järelkauplemise) vahendamiseks turuosalise ja süsteemihalduri vahel;

* 1. **võimsuse reserveerimine** on turuosalise taotluse alusel süsteemihalduri poolt võimsuse jaotamise tulemusena võimsuse kasutamise õiguse andmine turuosalisele gaasisüsteemi asjaomastes sisend-väljund punktides gaasi tarnimiseks gaasisüsteemi või sealt välja;
	2. **ühe-aastane võimsus** on võimsus, mida pakutakse ja jaotatakse eelnevalt süsteemihalduri poolt avaldatud aja jooksul ühe-aastaseks perioodiks 1. oktoobrist kuni 30. septembrini igaks päevaks vähemalt 30 päeva enne perioodi esimese gaasipäeva algust.

# Sisend-väljund punktides võimsuse kasutamise ning piiriülesele taristule juurdepääsu tingimused kolmandatele isikutele

## Süsteemihaldur tagab ülekandevõrgule juurdepääsu kolmandatele isikutele Metoodikas sätestatud korras jaotades ülekandevõimsust Konkurentsiameti poolt kooskõlastatud Eesti gaasisüsteemi asjaomastes sisend-väljund punktides.

## Ülekandevõimsust reserveerimata ei ole turuosalisel õigust teostada tarneid ülekandesüsteemi või sealt välja.

## Ülekandesüsteemis oleva gaasiga kauplemisel toimuvad tehingud riigisiseses virtuaalses kauplemispunktis, milles süsteemihaldur võimsust ei jaota.

## Ülekandevõimsuse reserveerimiseks asjaomastes sisend–väljund punktides peab turuosalisel olema süsteemihalduriga sõlmitud bilansileping või transiidileping (edaspidi ka: Leping). Kui turuosaline ei oma süsteemihalduriga eelnimetatud Lepingut, saab turuosaline võimsust reserveerida oma bilansihalduri vahendusel.

## Piiriülesele taristule juurdepääsuks peab turuosaline reserveerima ülekandevõimsust vastavates riigipiiril paiknevates asjaomastes sisend-väljund punktides.

## Süsteemihaldur annab Lepingut omavale turuosalisele tema poolt volitatud füüsilistele isikutele personaalse veebirakenduse kasutajanime ja parooli.

## Süsteemihaldur avaldab oma veebilehel võimsuste jaotamiseks ja reserveerimiseks vajalikud andmed talle teada oleva täpsusega seaduses sätestatud korras alla-laetavas formaadis ja uuendab andmeid nende muutumisel.

## Metoodika muutmine ja/või Lepingu lõppemine:

### Metoodika muutmisest teavitab süsteemihaldur turuosalisi kirjalikult ja avaldab uue versiooni oma veebilehel.

### Süsteemihaldur kohustub turuosalise nõudmisel andma selgitusi muudatuste kohta;

### Mistahes ajahetkel kehtiv süsteemihalduri Metoodika on Lepingu, sealhulgas kõigi selle olemasolevate ja tulevaste lisade, osade, muudatuste ja täienduste lahutamatuks osaks, sõltumata nende vahetust lisamisest Lepingule.

# Ülekandevõimsuse jaotamise metoodika

* 1. Süsteemihaldur arvutab ja teeb läbi võimsuse jaotamise turuosalisele kättesaadavaks kogu tehnilise võimsuse kõigis asjaomastes sisend-väljund punktides kindla võimsusena võttes arvesse süsteemi terviklikkust ja võrgu tõhusat toimimist kasutades pro-rata meetodit.
	2. Kindla võimsuse lõppemisel hindab süsteemihaldur, kas on võimalik täiendavalt jaotada katkestatavat võimsust võttes arvesse süsteemi terviklikkust ja võrgu tõhusat toimimist.
	3. Asjaomastes punktides jaotatakse süsteemi sisenev ja väljuv võimsus eraldi.
	4. Süsteemihaldur jaotab ülekandevõimsust järgnevate teenustena:

### pika-ajaline teenus ülekandevõimsusega ühe-aastaseks perioodiks 1. oktoobrist kuni 30. septembrini igaks päevaks samas koguses (*flat*);

### lühi-ajaline teenus päev-ette ülekandevõimsusega üheks päevaks;

### lühi-ajaline teenus päevasise ülekandevõimsusega.

### Süsteemihaldur võib lisaks pakkuda ülekandevõimsust Metoodika punktis 4.4 toodud perioodidest erinevateks perioodideks teatades sellest vähemalt 60 päeva ette.

* 1. Ülekandevõimsuse jaotamist alustatakse pikema kestusega perioodist. Jaotamata jäänud võimsus antakse jaotamiseks kestuselt järgmisel perioodil.
	2. Kui süsteemihaldur ei saa rahuldada kogu kindla võimsuse reserveerimisavaldust, pakutakse turuosalisele kogu olemasolev kindel võimsus ja võimalusel täiendavalt katkestatavat võimsust.

## Turuosaline esitab süsteemihaldurile võimsuse reserveerimisavalduse talle edastatud vormi ja formaadi alusel, mis sisaldab järgmist teavet:

### turuosaline nimi;

### asjaomane punkt;

### ülekandevõimsuse suund;

### teenus (ühe-aastane, päev-ette või päevasisene);

### võimsuse tüüp (kindel või katkestatav);

### reserveeritav võimsuse kogus;

### bilansihalduri EIC kood.

## Süsteemihaldur määrab võimsuse reserveerimisavalduse ja omapoolse kinnitamise andmevahetuse formaadi ja vormid mõistliku etteteatamisajaga.

## Ühe-aastase võimsuse jaotamise põhimõtted:

### Ühe-aastase võimsusena jaotab süsteemihaldur kuni kakskümmend protsenti (20%) aasta planeeritavast madalaimast tehnilisest ülekandevõimsusest normaaltalitusel.

### Süsteemihaldur avaldab ühe-aastase ülekandevõimsuse reserveerimisavalduse esitamise aja oma veebilehel hiljemalt 30 päeva enne avalduse esitamise perioodi algust. Avalduse esitamise periood kestab 30 päeva.

### Ühe-aastase võimsuse reserveerimisavaldus esitatakse meili teel süsteemihalduri poolt ette antud ja avaldatud vormil veebirakenduse vahendusel või Lepingus määratud e-posti aadressile.

### Päev-ette ülekandevõimsuse jaotamise põhimõtted:

### Päev-ette võimsusena jaotab süsteemihaldur kogu vaba tehnilise võimsuse, mida ei ole jaotatud eelnevatel perioodidel.

### Päev-ette võimsuse reserveerimisavaldus esitatakse bilansiplaaniga veebiplatvormi vahendusel, kuhu Lepingu sõlminud turuosaline volitatud esindaja saab sisse logida personaalse kasutajanime ja parooliga või süsteemihalduri avaldatud vormil e-posti teel.

### Kui bilansihaldur ei ole varasemalt reserveerinud võimsust kõigi esitatud D-1 bilansiplaanis soovitud tarnete tegemiseks asjaomastes sisend-väljund punktides, käsitletakse D-1 bilansiplaani puudujääva ülekandevõimsuse reserveerimisavaldusena.

### Päev-ette ülekandevõimsuse reserveerimisavalduse esitamise tähtaeg on sama D-1 bilansiplaani esitamise tähtajaga (eelmisel tööpäeval kell 15.00 EET).

### Päev-ette võimsuse reserveerimisavaldusele vastab süsteemihaldur hiljemalt D-1 bilansiplaani kinnitamisega (kell 17.00 EET) samas uuendades ka Metoodika punktis 12 nimetatud süsteemihalduri veebilehel avaldatavaid andmeid.

### Päevasisese ülekandevõimsuse jaotamise põhimõtted:

### Päevasisese võimsusena jaotab süsteemihaldur kogu vaba tehnilise võimsuse, mida ei ole jaotatud eelnevatel perioodidel.

### Päevasisese võimsuse reserveerimisavaldus esitatakse bilansiplaani muudatusega veebiplatvormi vahendusel, kuhu Lepingu sõlminud turuosalise volitatud esindaja saab sisse logida personaalse kasutajanime ja parooliga või süsteemihalduri avaldatud vormil e-posti teel.

### Kui bilansihaldur ei ole varasemalt reserveerinud võimsust kõigi esitatud muudetud bilansiplaanis soovitud tarnete tegemiseks asjaomastes sisend-väljund punktides, käsitletakse bilansiplaani muudatust puudujääva ülekandevõimsuse reserveerimisavaldusena.

### Päevasisese ülekandevõimsuse reserveerimisavalduse esitamise aeg algab D-1 bilansiplaani kinnitamisel ja lõppeb samal ajal bilansiplaani muudatuste esitamise tähtajaga (D+1 kell 15.00 EET).

### Päevasisese võimsuse reserveerimisavaldusele vastab süsteemihaldur bilansiplaani muudatuse kinnitamisega hiljemalt kahe (2) tunni jooksul peale avalduse esitamist. Kui süsteemihaldur ei kinnita võimsuse reserveerimisavaldust kahe (2) tunni jooksul, on reserveerimisavaldus tagasi lükatud.

## Süsteemihalduril on õigus võimsuse reserveerimisavaldus tagasi lükata, kui:

### võimsuse reserveerimisavaldus ei ole esitatud nõuetekohaselt;

### võimsuse reserveerimisavalduse esitab turuosaline, kellel puudub süsteemihalduriga kehtiv Leping;

### võimsuse reserveerimisavalduse nimetatud asjaomases punktis puudub vaba kindel võimsus ja katkestatav võimsus.

# Lepingulise ülekoormuse juhtimise metoodika

## Ülekandesüsteemi efektiivseks kasutamiseks ja lepingulise ülekoormuse juhtimiseks rakendab süsteemihaldur Euroopa Liidu riikidevahelistes piiriülestes asjaomastes sisend-väljund punktides järgmiseid meetmeid:

### lepinguga reserveeritud ühe-aastase võimsuse kinnitamine ja tagastamine;

### süsteemselt alakasutatud ühe-aastase võimsuse täielik tagasi võtmine (kasuta või kaota);

### kasutamata reserveeritud kindla võimsuse pakkumine katkestatavana;

### ülekandevõimsustega järelkauplemise võimaldamine.

## Lepinguga reserveeritud ühe-aastase võimsuse kinnitamine ja tagastamine

### Turuosaline peab kinnitama reserveeritud ühe-aastase võimsuse kasutamise kuu bilansiplaaniga viis (5) tööpäeva enne kuu algust kella 15.00-ks (EET).

### Kui turuosaline ei kinnita täielikult või osaliselt reserveeritud ühe-aastase võimsuse kasutamist kuu bilansiplaaniga, käsitletakse seda kui turuosalise otsust tagastada kinnitamata reserveeritud võimsus järgmiseks kuuks süsteemihaldurile.

### Süsteemihaldur jaotab erinevate turuosaliste tagastatava võimsuse ümber päev-ette ja päevasisese teenusena.

### Ülekandevõimsusega järelkauplemise võimaldamine

### Süsteemihaldur võimaldab vaba kauplemist ühe-aastase reserveeritud võimsusega süsteemihalduriga Lepingut omavate turuosaliste vahel ehk Lepingut omaval turuosalisel on õigus kas kogu või osa reserveeritud võimsusest edasi müüa või osta.

### Süsteemihaldur ei vahenda järelturul võimsusega kauplemise tehinguid, kuid avaldab oma veebilehel soovitusliku võimsustega järelkauplemise lepingu vormi ja veebirakendusel reserveeritud võimsustega järelkauplemise ostu ja müügipakkumiste avaldamise interaktiivse formaadi.

### Reserveeritud võimsuse edasi müügil liiguvad kohustused ja õigused süsteemihalduri ees algselt võimsuse reserveerinud turuosaliselt võimsust järelturul ostnud turuosalisele.

### Mõlemad järelkauplemise tehingus kokku leppinud turuosalised esitavad vastavasisulise teate süsteemihalduri veebilehel avaldatud vormis vähemalt kella 15.00-ks (EET) kolm (3) tööpäeva enne perioodi algust.

### Süsteemihaldur kinnitab järelkauplemise tehingu üheaegselt mõlemale turuosalisele ühe (1) tööpäeva jooksul peale mõlema tehingut sooviva turuosaline vastavasisulise teate saamist.

### Kõik reserveeritud võimsusega järelturul tehtavad tehingud hakkavad kehtima pärast süsteemihalduri vastavasisulise kinnituse esitamist tehingut soovivatele turuosalistele.

###  Süsteemselt alakasutatud ühe-aastase võimsuse tagasi võtmine (kasuta või kaota)

### Ühe-aastast reserveeritud võimsust peetakse süstemaatiliselt alakasutatuks siis, kui turuosaline ei ole eelnevalt Metoodika punktis 5.3 toodud viisil antud võimsust teisele turuosalisele edasi müünud ja kasutab, seda põhjendamata, sellest võimsusest vähem kui 80% kuu keskmisena järjestikuse kahe (2) kuu jooksul või kinnitab kuu ette bilansiplaaniga süstemaatiliselt ligikaudu 100% oma ühe-aastasest reserveeritud võimsuses ja vähendab siis oma D-1 bilansiplaaniga registreeritud võimsuse kasutamist kuni 20%-ni.

### Kui süsteemihaldur on analüüsinud, et punktis 5.3.1 toodud tingimus on täidetud, on süsteemihalduril õigus asjaomases punktis turuosalise poolt süsteemselt alakastutaud ühe-aastane reserveeritud võimsus täies ulatuses tagasi võtta. Selleks teavitab süsteemihaldur kavatsusest võimsus tagasi võtta turuosalist ja Konkurentsiametit kirjalikult, lisades kirjale selgituse turuosalise poolt reserveeritud võimsuse tegeliku kasutuse kohta.

### Turuosalisel on peale punktis 5.3.2 nimetatud kirja saamist aega viisteist (15) tööpäeva kirjas märgitud ulatuses ühe-aastane reserveeritud võimsus edasi müüa Metoodika punktis 5.5 toodud viisil

### Kui turuosaline ei müü kogu analüüsis märgitud ulatuses ühe-aastast reserveeritud võimsust, võtab süsteemihaldur reserveeritud võimsuse tagasi uuesti jaotamiseks ja turuosaline kaotab võimsuse äravõtmise tulemusena oma reserveeritud ühe-aastase võimsuse perioodi lõpuni ning on kohustatud maksma süsteemihaldurile alakasutustasu hinnakirjas sätestatud määras kogu tagasi võetava võimsuse eest.

## Kasutamata reserveeritud kindla võimsuse pakkumine katkestatavana

### Kui süsteemihaldur senise kogemuse põhjal otsustab, et päev-ette ajaraamis on lepingulise ülekoormuse tekkimise oht ning samas on eelnevate perioodide statistikale tuginedes tõenäoline, et varasemalt reserveeritud kindlat võimsust ei kasutata, pakub süsteemihaldur nimetatud võimsust järgmiseks päevaks katkestatavana.

### Süsteemihaldur avaldab järgmise päeva katkestatava võimsuse koguse hiljemalt kella 11.00-ks (EET).

# Füüsilise ülekoormuse juhtimise metoodika ja võimsuse piiramise tingimused

## Süsteemihaldur juhib kooskõlas õigusaktidega gaasisüsteemi ülekoormust asjaomastes punktides, kui on oht varustus­kindlusele.

## Ohu ilmnemisel varustuskindlusele kasutab süsteemihaldur muuhulgas järgnevaid meetmeid:

### piirab võimsust asjaomases punktis;

### piirab tarbimist;

### kasutab süsteemihalduri hallata olevaid varusid (sh seaduses sätestatud juhul kaitstud tarbijate varu) gaasisüsteemi või selle osade varustus­kindluse tagamiseks.

## Võimsuse piiramisel asjaomases punktis piiratakse eelnevalt katkestatavat võimsust ning seejärel kindlat võimsust, kusjuures esmajärjekorras piiratakse lühema teenusena müüdud võimsust (st viimasena piiratakse ühe-aastase teenuse võimsust).

## Võimsust piiratakse sama teenust omavate turuosaliste suhtes proportsionaalselt.

## Kindla võimsuse piiramisel hüvitab süsteemihaldur turuosalisele tekkinud tõendatud otsese varalise kahju.

# Kasutatud võimsuse koguse selgitus ja arveldamine

## Selgituse tulemusena määratakse igaks päevaks gaasi tarnimiseks tegelikult kasutatud võimsuse kogus igas asjaomases sisend-väljund punktis järgmiselt:

### süsteemihaldur vastutab ülekandevõrgu asjaomastes sisend-väljund punktides selgituseks vajalike mõõteandmete edastamise eest;

### süsteemihaldur võtab selgitusel aluseks turuosalise bilansihalduri avatud tarne ahelas olevate bilansiselgituse piirimõõtepunktide mõõteandmed bilansilepingu tüüptingimustes sätestatud korras.

## Arvestuskuu gaasi tarneteks kasutatud võimsuse selgitamiseks esitab süsteemihaldur turuosalisele hiljemalt kuu kümnendaks (10.) kuupäevaks eelmise kuu lõplikud mõõte­andmed asjaomaste sisend-väljund punktide kohta, kus turuosaline on gaasi süsteemi või sealt välja tarninud ja/või võimsust reserveerinud, koos aruandega, mis sisaldab:

### kehtivat võimsuse reserveerimise hinda;

### turuosalise poolt reserveeritud ja kasutatud võimsuse kogust ja maksumust.

### Süsteemihaldur esitab turuosalisele hiljemalt kuu viieteistkümnendaks (15.) kuupäevaks arve asjaomaste sisend-väljund punktide võimsuse reserveerimise, kasutamise ja/või võimsuse tagasivõtmise eest.

# Süsteemihalduri õigused ja kohustused

## Süsteemihaldur on kohustatud:

### järgima oma õiguste ja kohustuste täitmisel turuosaliste võrdse kohtlemise ja läbi­paistvuse põhimõtteid;

### korraldama gaasisüsteemi võimuste jaotamine asjaomastes sisend-väljund punktides ja sellega seotud infovahetuse;

### teavitama turuosalist esimesel võimalusel teadaolevatest tehnilistest piirangutest, mis eeldatavalt võivad mõjutada turuosaline tarneid;

### Süsteemihaldur avaldab oma veebilehel võimsuste jaotamiseks ja reserveerimiseks vajalikud ülekandesüsteemi läbilaskevõimetega seotud info ning võimsuse pakkumise ja nõudluse eel- ja järelandmed iga asjaomase sisend-väljun punkti kohta talle teada oleva täpsusega seaduses sätestatud korras alla-laetavas formaadis järgmiselt:

#### gaasimõõtejaamade tegelike gaasivoogude andmed iga päeva kohta järgmisel päeval;

#### piiriüleste asjaomaste punktide tegelikud rõhuandmed iga päev järgmisel päeval;

#### gaasisüsteemi planeerimata katkestuste aeg ja mõju ulatus asjaomastes punktides kohe, kui info on teada süsteemihaldurile;

#### gaasisüsteemi planeeritud katkestuse (sh hooldustööde) aeg ja ulatus kohe, kui info on teada süsteemihaldurile, aga hiljemalt 42 päeva enne katkestust;

#### asjaomaste punktide tehniline võimsus kummaski suunas 18 kuud ette iga päeva kohta;

#### asjaomaste punktide lepinguline kindel ja katkestatav võimsus kummaski suunas 18 kuud ette iga päeva kohta;

#### asjaomaste punktide saadaolev kindel ja katkestatav võimsus kummaski suunas 18 kuud ette iga päeva kohta;

#### juriidiliselt kehtivad, vähemalt ühe kuise kestusega rahuldamata taotlused kindla võimsuse teenuse reserveerimiseks, sealhulgas taotluste arv ja maht;

#### teave järelturu tehingute kohta.

### Süsteemihaldur hoiab teabe avalikuna vähemalt 5 (viis) aastat.

## Süsteemihalduril on õigus:

### muuta Metoodikat seaduses sätestatud korras;

### seada piiranguid turuosaline tarnetele Metoodikas ja seaduses ettenähtud juhtudel;

### esitada turuosalisele arved võimsuse kasutamise ja teiste teenuste eest Metoodikas sätestatud korras ja süsteemihalduri hinnakirjas toodud määras;

### muuta infovahetuse infotehnoloogilisi lahendusi mõistlikul viisil ning nõuda turuosalise valmisolekut nimetatud muutuste tegemiseks süsteemihalduri poolt antud mõistlikuks tähtajaks.

# Turuosalise õigused ja kohustused

## Turuosaline on kohustatud:

### järgima Metoodikas toodud reegleid;

### korraldama võimsuse reserveerimise ja sellega seotud infovahetuse oma tarnete osas;

### reserveerima kõigi ülekandesüsteemi sisenevate ja väljuvate tarnete jaoks ülekandevõimsuse esitades süsteemihaldurile võimsuse reserveerimise avalduse;

### piiriüleses sisend-väljund punktis ülekandevõimsuse reserveerimisel tagab turuosaline, et soovitud mahus tarne teostamiseks on tal õigus kasutada vajalikus koguses sisend-väljund ülekandevõimsust ka naabersüsteemis;

### jälgima talle süsteemihalduri poolt edastatud teateid;

### uuendama oma infotehnoloogilist riist- ja/või tarkvara omal kulul süsteemi­halduri poolt seatud tähtajaks, kui süsteemihaldur on teavitanud Lepingus ettenähtud infovahetuse infotehnoloogilise lahenduse muutusest mõistliku aja ette ning tegemist on mõistliku muudatusega;

### teavitama Lepingu lõpetamise korral oma kliente, kelle nimel võimsuseid reserveerib, võimalikult kiiresti;

### tasuma tähtaegselt võimsuse kasutamise eest süsteemihalduri esitatud arved ja kõik teised Lepingus ettenähtud maksed tähtajaks.

## Turuosalisel on õigus:

### reserveerida ja kasutada võimsust Metoodikas sätestatud korras;

### saada süsteemihaldurilt teavet ning selgitusi oma tehingute kohta Metoodikas ja seaduses sätestatud korras.